Ο Φρίντριχ Βίλχελμ Ερνστ Πάουλους ("Friedrich Wilhelm Ernst Paulus", 23 Σεπτεμβρίου 1890 - 1 Φεβρουαρίου 1957) ήταν ανώτατος αξιωματικός του γερμανικού στρατού από το 1910 έως το 1945. Έφτασε έως το βαθμό του στρατάρχη, κατά τη διάρκεια του δεύτερου παγκοσμίου πολέμου και είναι περισσότερο γνωστός ως ο διοικητής της 6ης γερμανικής στρατιάς, που πήρε μέρος στη Μάχη του Στάλινγκραντ, πολιορκώντας τη σοβιετική πόλη από τον Αύγουστο του 1942 έως και τον Ιανουάριο του 1943. Η πολιορκία έληξε με πανωλεθρία των ναζιστικών στρατευμάτων, όταν μια δύναμη περίπου 270.000 στρατιωτών, αποτελούμενη από δυνάμεις Γερμανών, Ούγγρων, Ιταλών, Ρουμάνων, Ισπανών και άλλων συμμάχων και συνεργατών του Άξονα περικυκλώθηκαν και αποδεκατίστηκαν έπειτα από μια γιγαντιαία αντεπίθεση του κόκκινου στρατού, με τις απώλειές της να προσεγγίζουν τον αριθμό των 180.000 νεκρών.